Heilbrigðismálin eru efst í huga kjósenda allra flokka þegar gengið verður til kosninga á laugardaginn. Þetta sýnir ný könnun Félagsvísindastofnunar Háskóla Íslands. Umhverfismál skipta kjósendur mun meira máli en í fyrri kosningum.
Félagsvísindastofnun kannaði viðhorf Íslendinga til áherslumála kosninganna dagana 2. til 17. september. Voru þátttakendur beðnir um að nefna þrjú mikilvægustu málefnin í aðdraganda kosninga. Einhugur er á meðal kjósenda allra flokka hvaða málefni skiptir þá mestu, það eru heilbrigðismálin. Rúmlega 79 prósent þátttakenda settu heilbrigðismál í fyrsta sæti. Rúnar Már Vilhjálmsson, prófessor í félagsfræði, telur að faraldurinn skýri þetta að stórum hluta.
Og sú mikla umræða sem hefur átt sér stað um heilbrigðiskerfið og þjónustu heilbrigðiskerfisins í þessum faraldri. Það hefur líka vakið athygli á ýmsu sem mætti betur fara, að fjallað er mikið um heilbrigðiskerfið þannig verður það ofar í huga fólks.
Næst mikilvægasta málefnið er umhverfismál, 42,4 prósent telja það á meðal mikilvægustu málefna. Þetta er töluverð breyting frá fyrri kosningum en árið 2013 nefndu einungis 8,6 prósent þann málaflokk. Rúnar segir það í tak við aukna fjölmiðlaumfjöllun um umhverfismál.
Það er svona vaxandi skilningur á því að við berum ábyrgð á umhverfinu og þurfum að grípa til aðgerða í málefnum umhverfisins.
Þau mál sem síst eru ofarlega í huga kjósenda eru byggðamál, Evrópumál og málefni landbúnaðar, en vel innan við 10 prósent telja þau mál mikilvægust. Hvað Evrópumálin varðar eru það einungis kjósendur Viðreisnar sem telja þau á meðal þriggja mikilvægustu málefnanna.
Kjósendur allra flokka eru á einu máli um að heilbrigðismál séu mikilvægasta málefnið fyrir komandi alþingiskosningar. Umhverfismál eru ofar í huga kjósenda en nokkurn tíma áður. 